

**Ο ΛΕΥΚΟΔΟΝΤΗΣ ΑΓΓΕΛΟΣ ΚΑΙ Η ΤΕΡΗΔΟΝΟΥΛΑ**

Ο ορκισμένος προστάτης-άγγελος των δοντιών όλων των παιδιών, Λευκοδόντης, ερωτεύεται την αιτία του πόνου τους, την Τερηδονούλα. Σε μια αποστολή του όμως κάτω στη Γη θα ανακαλύψει ότι άδικα την κατηγορούσε τόσο καιρό για τους πόνους των παιδιών, αφού τα ίδια ξεχνάνε να πλύνουν τα δοντάκια τους και έτσι διευκολύνουν το Κακό να βρει τρόπο και να "πετάξει" την Τερηδονούλα μέσα στο στόμα τους.  
Εκεί μέσα λοιπόν, στην κακοσμία του στόματός τους, η όμορφη Τερηδονούλα γίνεται άσχημη και μόνο ο φρουρός του Καλού, ο Λευκοδόντης Άγγελος, μπορεί να τη σώσει και την παλιά μορφή της να της δώσει. Μαθαίνοντας όμως στο μικρό παιδάκι, τον Γιαννάκη, να βουρτσίζει τα δοντάκια του και να διασφαλίζει την υγιεινή του στόματός του, κατατροπώνοντας κάθε Κακό Σύννεφο από τη ζωή του, που του προκαλεί πόνο και οργή, αφήνει για άλλη μια φορά το Καλό να φανεί.

**Λίγα λόγια για την Συγγραφέα του βιβλίου Μαίρη Παπαδάκη Οδοντίατρο και μέλος του ΔΣ της ΠΕΣΥ**

Οδοντίατρος Η Μαίρη Παπαδάκη γεννήθηκε στην Ιθάκη, γι’ αυτό και διάλεξε να είναι μακρύς ο δρόμος της, γεμάτος περιπέτειες και γνώσεις. Το ξεκίνημα των σπουδών της στην οδοντιατρική έγινε στο Αριστοτέλειο Πανεπιστήμιο Αθηνών. Το ταξίδι όμως συνεχίστηκε στα πέρατα της Κίνας, όπου, με γνώμονα την ολιστική προσέγγιση στον ασθενή, ολοκλήρωσε τις σπουδές της στην παραδοσιακή κινεζική ιατρική, «παντρεύοντας» τη Δύση με την Ανατολή για έναν και μόνο σκοπό: να υπηρετήσει τον πατέρα της ιατρικής, Ιπποκράτη. Στην τριανταεπτάχρονη επαγγελματική αυτή πορεία, γεννήθηκε μια καινούργια αγάπη, η αγάπη για τα παραμύθια, που είχε ρίζες στα παιδικά της χρόνια. Έχοντας την ανάγκη να πει όμορφες ιστορίες στον εγγονό της, άρχισε να γράφει τα δικά της παραμύθια και να περνάει μηνύματα για το χάρισμα που της έδωσε ο Θεός, την ίαση των δοντιών. Με την έκδοση του παραμυθιού Ο Λευκοδόντης Άγγελος και η Τερηδονούλα εύχεται όλα τα παιδιά του κόσμου να αγαπήσουν τον οδοντίατρο και να μάθουν να φροντίζουν τα δοντάκια τους, γιατί: «Δόντια καθαρά, για πάντα γερά».